Creativitatea nu are deadline, dar înscrierile la Școala de Creativitate da! Aplică până pe 13 aprilie 2025 și pregătește-te pentru cea mai cool experiență din vară

Îți facem noi planuri pentru perioada 26 iulie – 2 august 2025 la Școala de #creativitate. Încă mai ai o șansă să te înscrii la Școala de #creativitate, organizată de Direcția Comunicare și Relații Publice a Universității din București la Sinaia. Am prelungit înscrierile până pe 13 aprilie 2025, așa că e momentul perfect să îți rezervi locul pentru o săptămână de experiențe creative și provocări.
Dacă ești student, masterand sau doctorand la Universitatea din București și ai idei care ies din tipare, trimite-ne CV-ul tău și un răspuns la întrebarea „De ce te consideri creativ?” sau o „mostră” a creativității tale la scoaladecreativitate@unibuc.ro. Poate fi un text, un proiect, un videoclip sau orice formă prin care simți că îți exprimi cel mai bine creativitatea.
Dacă vei fi selectat, vei participa la un interviu pentru a-ți demonstra creativitatea și a câștiga o bursă completă pentru această experiență.
Școala de #creativitate te așteaptă să participi la training-uri interdisciplinare interactive, să înveți și să te distrezi alături de cei mai creativi profesori. Vei lua parte la workshop-uri despre creativitatea în teatru, muzică, grafică, branding, literatură, vei învăța să scrii creativ, să faci machete, să joci în piese de teatru, să faci spoturi publicitare. 
Training-urile vor fi susținute de cadre didactice ale Universității din București, ale Universității Naționale de Artă Teatrală și Cinematografică „Ion Luca Caragiale”, ale Universității Naționale de Muzică din București, ale Universității de Arhitectură și Urbanism „Ion Mincu” din București, precum și de alți specialiști consacrați în domeniul creativității.
În plus, pe lângă cele două workshop-uri la care vei participa zilnic, vei avea de îndeplinit și câteva provocări: va trebui să pleci în drumeții, să aprinzi focul de tabără și, nu în ultimul rând, să te distrezi.
Ai idei care merită puse în valoare? Înscrie-te la Școala de #creativitate și pregătește-te pentru cea mai intensă și distractivă săptămână a verii!
Școala de #creativitate este organizată de Direcția Comunicare și Relații Publice a Universității din București. Începând din 2014, cursanții Școlii de creativitate participă, an de an, la workshop-uri despre creativitatea în teatru, muzică, grafică, branding, literatură, dar și la ateliere de scriere creative și de teatru. Școala de creativitate este organizată în parteneriat cu Universitatea Națională de Artă Teatrală și Cinematografică „Ion Luca Caragiale”, Universitatea Națională de Muzică din București, și Universitatea de Arhitectură și Urbanism „Ion Mincu” din București.
